《汉将军柏歌》
清代·曹振镛

峨峨天封观，屹屹嵩阳宫。怒涛声沸沸，偃盖圆童童。

拿云攫雨恣奇怪，老皮张展横晴空。大者根坚介于石，小者枝舞神如龙。

独惜三株火其一，不然鼎足而峙天之中。当年树旁驻仙跸，千乘万骑群候从。

登坛拜将宠锡秩，直欲使尔任所冲。岂知将军不好武，静含秀色森古容。

回天转地自智勇，洗兵销甲何英雄。干耸十丈气郁郁，叶铺千叠光重重。

惟名与器不可假，讵要人爵贪天功。嗟尔将军柏，何如大夫松。

贞心共守壮貌古，劲节肯受头衔封。不惟其人惟其树，秦皇汉武将毋同。

可怜骊山一炬成焦土，茂陵有客悲秋风。岱松已亡叹枯朽，此柏无恙犹青葱。

我来为揖客，眺赏心神融。莫言将军何乃故，敢不封殖忘角弓。

作者简介：曹振镛(1755—1835年)，字怿嘉，号俪生，安徽歙县人。乾隆朝户部尚书曹文埴之子，魏武帝曹操之后。乾隆四十六年（1781）进士，历任翰林院编修、侍读学士、少詹事、体仁阁大学士兼工部尚书、首席军机大臣、武英殿大学士、军机大臣兼上书房总师傅，以平定喀什噶尔功绩晋封太子太师，旋晋太傅，并赐画像入紫光阁，列次功臣之首。卒谥“文正”，入祀贤良祠。